Norsk Toppfotball (NTF) og Norges fotballforbund (NFF) diskuterer i disse dager om antall lag i Tippeligaen skal kuttes fra 16 til 14 eller 12 klubber.

Siden 16 klubber ble innført i 2009, har færre og færre reist til stadion for å gå på kamp.

Nesten 2000 forsvunnet

I 2009 var tilskuersnittet i Tippeligaen 8959, mens det denne sesongen var falt til 6961.

Det betyr 1998 tilskuere har forsvunnet de siste fem sesongene.

Talsmann i Norsk supporterallianse (NSA), Bjørnar Posse Sandboe, mener det er flere årsaker til nedgangen.

– Jeg tror det handler om generelle trender. Det er litt sånn av og på med tanke på hvor fotballinteressert den vanlige supporteren er. Denne sesongen har for eksempel publikumslag som Viking og Aalesund opplevd en nedgang. Det totale snittet vil ofte avhenge av hvorvidt et storlag gjør det bra eller ikke, poengterer Bjørnar Posse Sandboe overfor TV 2 Sporten.

– Tallene er ikke reelle

Han minner om at tilskuertallene klubbene ofte oppyser som offisielle, ikke alltid stemmer overens med hvor mange som faktisk har tatt turen til arenaen for å følge sitt favorittlag.

– I tillegg er det det slik at det ofte ikke er samsvar med tanke hvor mange som har kjøpt billett, og hvor mange som faktisk er på stadion. Mange ser på det å kjøpe sesongkort som et utvidet støttemedlemskap til klubben sin, selv om de ikke går på alle kampene, sier Posse Sandboe.

Denne sesongen økte snittet per kamp med 133 tilskuere. Posse Sandboe mener det er på et nivå som er normalt for den øverste ligaen i Norge.

– Sett under ett så er ikke publikumstallene dårlig nytt for norsk fotball. Det er et helhetlig og kompleks bilde, og jeg tror vi nærmer oss det publikumsnivået det normalt vil ligge på. Det er god fotballinteresse i Norge, og vi ligger ikke langt unna Sverige som har dobbelt så mange innbyggere som oss, sier han.

At nesten 2000 tilskuere har forsvunnet siden 2009, forklarer supporterlederen slik:

– Jeg tror det er flere årsaker til nedgangen i tilskuertall siden 16-lagsserien ble innført. Det handler blant annet om mindre redaksjonell omtale i blant annet TV 2. I tillegg er det er det for mange ulike kamptidspunkter. Det er sju ulike kamptidspunkter, og det gjør det frustrerende for en familiefar som ønsker å planlegge å gå på kamp i helgen.

Posse Sandboe liker at enkelte klubber har satt ned billettprisene på enkeltkamper.

– Grepet med å sette ned prisene på enkeltkamper til rundt en 50 lapp tror jeg kan være en sunn påminnelse om å få den stemningen som kan være på en fullsatt stadion i norsk fotball.

Rosenborg trekker flest

Sølvvinner Rosenborg hadde et gjennomsnitt på 13.915 tilskuere denne sesongen. Det er en nedgang på seks prosent, men likevel klart best i serien.

Seriemester Molde hadde 9243 tilskuere per kamp.

Odd på bronseplass hadde en økning på 35,17 prosent og er publikumsvinneren av lagene som også spilte Tippeliga-fotball i fjor. De hadde et gjennomsnitt på 7158 tilskuere. Stabæk hadde 38,93 prosent flere tilskuere sammenlignet med i fjor, men da spilte bærumsklubben i 1. divisjon.

Norsk Toppfotball (NTF) er godt fornøyd med at tilskuersnittet har økt siden i fjor.

– Klubbene har vært dyktige til å skape blest om laget og markedsføre neste kamp. Fleksibel prissetting og mange spennende kamper har helt klart også bidratt, sier leder Leif Øverland i NTF.

Mest sett var kampen mellom Rosenborg og Stabæk 16. mai. Den trakk 20.442 tilskuere.

Tilskuersnitt siden 16-lagsserien ble innført:

2014: 6961

2013: 6828

2012: 7003

2011: 7997

2010: 8119

2009: 8959

* 1998 forsvunnet siden 2009

Kilde: altomfotball.no

DEBATT:

Hva bør klubbene gjøre for å øke tilskuertallene?